Det danske kvindelandshold i håndbold skal have ny træner.

Dansk Håndbold Forbund (DHF) oplyser i en pressemeddelelse søndag, at forbundet er blevet enig med træner Jan Pytlick om at afbryde samarbejdet med øjeblikkelig virkning.

Det sker efter en evaluering ovenpå EM i Kroatien og Ungarn.

- Konklusionen er draget i fuld gensidighed mellem landstræneren og Dansk Håndbold Forbunds politiske, administrative såvel som sportslige ledelse og den indebærer, at Jan Pytlick er fritstillet pr. 1. januar 2015, lyder det i en pressemeddelelse.

Om det afsluttede samarbejde siger generalsekretær for Dansk Håndbold Forbund, Morten Stig Christensen:

- Fra Dansk Håndbold Forbunds ledelse skal der lyde en ekstraordinært stor tak og dyb anerkendelse til Jan Pytlick for det arbejde, han har ydet med det danske kvindelandshold og de resultater, han har opnået siden sin tiltrædelse i 1998.

Det danske håndboldlandshold kunne ikke leve op til forventningerne ved det netop overståede EM, hvor det blev til en skuffende slutplacering som nummer otte.

Holdet skulle efter hensigten toppe ved VM næste år i Danmark, men det bliver altså med en anden træner end Jan Pytlick.

Den 47-årige Pytlick var i gang med sin anden periode som træner for det danske kvindelandshold.

Han stod i spidsen for holdet første gang fra 1998 til 2005 og var tilbage i stillingen fra februar 2007.